มันนี่ทูเดย์
นักค้าเงินธนาคารกรุงเทพ กล่าวถึงการเคลื่อนไหวของเงินบาทในวันที่ 24 ก.ค. ว่า
25 ก.ค. 2558

บาทจ่อทะลุ 35/เหรียญสหรัฐ
นักค้าเงินธนาคารกรุงเทพ กล่าวถึงการเคลื่อนไหวของเงินบาทในวันที่ 24 ก.ค. ว่า ปิดตลาดที่ระดับ 34.93-34.94 บาท/เหรียญสหรัฐ โดยการซื้อขายระหว่างวันปรับอ่อนค่าลงไปต่ำสุดที่ 34.95 บาท/เหรียญสหรัฐ หรืออ่อนค่าลงไปถึง 10 สตางค์จากช่วงเช้าที่เปิดตลาดที่ระดับ 34.83-34.85 บาท/เหรียญสหรัฐ โดยแนวโน้มเงินบาทยังไปในทิศทางอ่อนค่าลงต่อเนื่อง และโอกาสจะเห็นเงินบาทอ่อนทะลุระดับ 35 บาท/เหรียญสหรัฐ เนื่องจากตลาดคาดการณ์การปรับขึ้นดอกเบี้ยของธนาคารกลางสหรัฐ (เฟด) และการลดดอกเบี้ยอีก 0.25% ของคณะกรรมการนโยบายการเงิน (กนง.) ที่จะประชุมวันที่ 5 ส.ค.นี้  
ด้านธนาคารแห่งประเทศไทย (ธปท.) รายงานฐานะเงินทุน สำรองระหว่างประเทศ ณ วันที่ 17 ก.ค. 2558 อยู่ที่ 1.573 แสนล้านเหรียญสหรัฐ หรือประมาณ 5.376 ล้านล้านบาท ลดลงถึง 1,500 ล้านเหรียญสหรัฐ หรือประมาณ  5.23 หมื่นล้านบาทจากสัปดาห์ก่อนหน้า หากคิดอัตราแลกเปลี่ยนเปิดตลาดวันนี้ที่ 34.84 บาท/เหรียญสหรัฐ ฐานะซื้อเงินตราต่างประเทศล่วงหน้าสุทธิ (Forward) อยู่ที่ 1.95 หมื่นล้านเหรียญสหรัฐ เพิ่มขึ้นจากสัปดาห์ก่อนหน้าที่ 1.93 หมื่นล้านเหรียญสหรัฐ ส่งผลให้ทุนสำรองฯ สุทธิลดลงมาอยู่ที่ 1.768 แสนล้านเหรียญสหรัฐ